ΜΟΤΟΡ ΟΪΛ ΕΛΛΑΣ

Η **ΜΟΤΟΡ ΟΪΛ (ΕΛΛΑΣ) – Διυλιστήρια Κορίνθου Α.Ε.** ή απλά **ΜΟΤΟΡ ΟΪΛ ΕΛΛΑΣ** είναι όμιλος εταιρειών πετρελαιοειδών με έδρα το Μαρούσι. Δραστηριοποιείται στον τομέα της ενέργειας, του φυσικού αερίου και της διύλισης και εμπορίας αργού πετρελαίου και σήμερα έχει εξελιχθεί σε βασικό πρωταγωνιστή του κλάδου, στην περιοχή της Ανατολικής Μεσογείου.

## Πληροφορίες

Από τα κυριότερα περιουσιακά στοιχεία του ομίλου θεωρούνται οι εγκαταστάσεις των διυλιστηρίων στους Αγίους Θεοδώρους Κορινθίας που συγκαταλέγονται μεταξύ των πλέον τεχνολογικών και αποδοτικών διυλιστηρίων σε διεθνές επίπεδο με υψηλό βαθμό πολυπλοκότητας. Τα προϊόντα του πετρελαϊκού ομίλου απευθύνονται στις εξαγωγικές και εσωτερικές δραστηριότητες και στη ναυτιλία. Οι εγχώριες πωλήσεις της εταιρείας αντιστοιχούν στο 30% του κύκλου εργασιών της, ενώ οι εξαγωγές της στο 70%. Τα διυλιστήρια στην Κορινθία εγκαινιάστηκαν την 11η Νοεμβρίου 1972. Η αξία της επένδυσης ήταν τότε περίπου 450 εκατομμύρια δολάρια ΗΠΑ.

## Όμιλος, θυγατρικές
Η σημαντικότερη θυγατρική του Ομίλου, η Avin Oil, αποτελεί βραχίονα του Ομίλου στον τομέα της εμπορίας καυσίμων και λιπαντικών με δραστηριότητες σε 9 χώρες των Βαλκανίων και της Ανατολικής Μεσογείου. Στον ευρύτερο όμιλο της εντάσσονται και οι εξής θυγατρικές: Coral Α.Ε. Πετρελαιοειδών και Χημικών Προϊόντων, Coral Gas Μ.Α.Ε.Β.Ε. Υγραερίου, LPC Μ.Α.Ε. Επεξεργασίας και Εμπορίας Λιπαντικών και Πετρελαιοειδών Προϊόντων, NRG Supply and Trading Ενεργειακή Μ.Α.Ε., OFC Υπηρεσίες Αεροπορικού Καυσίμου Α.Ε., Κόρινθος Power Α.Ε. Παραγωγής και Εμπορίας Ηλεκτρικής Ενέργειας, Α.Ε. Αγωγού Καυσίμων Αεροδρομίου Αθηνών και Shell & MOH Α.Ε. Αεροπορικών Καυσίμων.

Το 2010 εξαγόρασε τις δραστηριότητες και τα πρατήρια καυσίμων της Shell στην Ελλάδα, ενώ το 2016 ήρθε σε συμφωνία με την ρωσική Lukoil για την αγορά του δικτύου λιανικής εμπορίας υγρών καυσίμων στην Κύπρο που αριθμεί συνολικά στα 286 πρατήρια.

Ο όμιλος δραστηριοποιείται από το 2018 και στην εμπορία ηλεκτρικού ρεύματος μέσω της εξαγοράς από τον όμιλο Χανδρή του 90% της εταιρείας παροχής ηλεκτρικού ρεύματος NRG. Το 2024 προχώρησε στην εξαγορά της εταιρείας Twenty 4 Shopen που δραστηριοποιείται στο λιανικό εμπόριο, καθώς και στην απόκτηση του 60% της εταιρείας specialty καφέ Taresso Artisan Coffee Roasters.

Το 2026 προχώρησε στην εξαγορά (μέσω θυγατρικής) του 33,4% της εταιρείας *Antenna Greece Support Services* (ANT1 Plus) με σκοπό την περαιτέρω ανάπτυξη της over-the-top υπηρεσίας που ξεκίνησε και διατηρεί ο Όμιλος Antenna από το 2022.

## Επενδύσεις
Το επενδυτικό πρόγραμμα της εταιρείας την περίοδο 2010-2015 έφτασε τα 1,4 δισεκατομμύρια ευρώ, ενώ η δυναμικότητα κατεργασίας του διυλιστηρίου έφτασε τα 385.000 βαρέλια αργού πετρελαίου/ημερησίως.

Το Μάρτιο του 2021 η ΜΟΤΟΡ ΟΪΛ εξέδωσε ομόλογο στο ελληνικό χρηματιστήριο, με υπερκάλυψη 5,1 φορές και απόδοση 1,9%, το οποίο συγκέντρωσε προσφορές άνω του 1 δισεκατομμυρίου ευρώ.

## Μέτοχοι
Βασικός μέτοχος του Ομίλου (40,97%) είναι η **Petroventure Holdings Limited** συμφερόντων της οικογένειας Βαρδινογιάννη, ενώ το υπόλοιπο ποσοστό 59,03% ανήκει στο επενδυτικό κοινό και διαπραγματεύεται στα χρηματιστήρια Αθηνών και Λονδίνου (ATHEX: ΜΟE, LSE: MOH). Πρόεδρος του δ.σ. και διευθύνων σύμβουλος του Ομίλου, μετά τον θάνατο του ιδρυτή του Βαρδή Βαρδινογιάννη το 2024, ανάλαβε ο γιος του Γιάννης Βαρδινογιάννης (βλ. Όμιλος Βαρδινογιάννη).

## Παραπομπές


## Πηγές
*[Hoovers.com profile](https://www.dnb.com/business-directory/company-profiles.motor_oil_(hellas)_corinth_refineries_sa.e5f1a362f8ea4c707243fe94da56103c.html)
*MOTOR OIL HELLAS | (finance.google.com profile)
*MOTOR OIL (HELLAS) (MOH.AT) | (finance.yahoo.com profile)
*MOTOR OIL (MOH) - Athens | (capital.gr profile)

## Εξωτερικοί σύνδεσμοι
*

Κατηγορία:Ελληνικές επιχειρήσεις πετρελαιοειδών και αερίου
Κατηγορία:Εταιρίες εισηγμένες στο Χρηματιστήριο Αθηνών
Κατηγορία:Όμιλος Βαρδινογιάννη